શ્રીસૂક્તનો પાઠ કરતી વખતે લક્ષ્મી વિષ્ણુની ચાંદીની મૂર્તિ સન્મુખ પધરાવવી. સાથે શ્રીયંત્ર પણ મૂકવું. મૂર્તિથી ફળ જલદી મળે છે. શ્રીસૂક્તની ત્રણ માસ નિયમિત ઉપાસના કરવા છતાં યોગ્ય ફળ ન મળે તો પણ ઉપાસના સ્થળ ફેરવવું નહીં કે સમય બદલવો નહીં. બને તો દશાંગ ધૂપ વાપરવો. તેના અભાવે સુગંધિત અગરબત્તી વાપરવી, કારણ કે દેવતાઓને સુગંધી ખૂબ પ્રિય હોય છે. માટે જ પૂજા પાઠમાં ધૂપ દીપ અગરબત્તીનું વિશેષ સ્થાન છે. દીવો બને તો ગાયના શુદ્ધ ઘીનો જ કરવો. દીવો ચાંદી, સોના, પિત્તળ કે તાંબાના કોડિયામાં જ કરવો. લોખંડ કે સ્ટીલની દીવીનો ઉપયોગ કરવો નહીં. આવી ધાતુ સદા પૂજા માટે વર્જ્ય છે. લક્ષ્મીજીને સોનચંપો ખૂબ જ ગમે છે. જ્યાં સોનચંપાનું વૃક્ષ હોય છે કે જ્યાં તેનાં પુષ્પથી પૂજા થતી હોય તો ત્યાં લક્ષ્મીજી અવશ્ય વસે છે. જો તેનું એક જ પુષ્પ બંધ ઓરડીમાં મૂકો તો આખો ઓરડો મઘમઘી ઊઠે છે.